
Text rozhodnutia
Súd: Krajský súd Nitra Spisová značka: 5Co/507/2016 Identifikačné číslo súdneho spisu: 4113209655 Dátum vydania rozhodnutia: 30. 09. 2016 Meno a priezvisko sudcu, VSÚ: JUDr. Vladimír Pribula ECLI: ECLI:SK:KSNR:2016:4113209655.1 Uznesenie Krajský súd v Nitre v senáte zloženom s predsedu senátu JUDr. Vladimíra Pribulu a sudcov Mgr. Andrey Szombathovej-Polákovej a JUDr. Borisa Minksa, v právnej veci žalobcu: EOS KSI Slovensko, s.r.o, so sídlom Bratislava, Pajštúnska 5, IČO: 35 724 803, zastúpený: Advokátskou kanceláriou TOMÁŠ KUŠNÍR s.r.o., so sídlom Bratislava, Pajštúnska 5, proti žalovanému: Y. P., nar. XX.XX.XXXX, bytom Q., T. XX, zastúpený opatrovníkom I., T., za účasti vedľajšieho účastníka: Združenie na ochranu občana spotrebiteľa HOOS, Námestie legionárov 5, 080 01 Prešov, IČO: 42 176 778, zastúpeného JUDr. Ambrózom Motykom, advokátom so sídlom Stropkov, Nám. SNP 7, o zaplatenie sumy 4.423,65 eur s príslušenstvom, o odvolaní vedľajšieho účastníka proti uzneseniu Okresného súdu Nitra zo dňa 10. septembra 2015, č. k. 9C/190/2014-132, takto r o z h o d o l : Odvolací súd uznesenie súdu prvej inštancie v časti výroku o trovách konania z r u š u j e a vec vracia súdu prvej inštancie na ďalšie konanie a nové rozhodnutie. o d ô v o d n e n i e : 1. Okresný súd Nitra (súd prvej inštancie v zmysle § 12 zákona č. 160/2015 Z.z. Civilný sporový poriadok, ďalej len „CSP“) uznesením zo dňa 10.septembra 2015, č. k. 9C/190/2014-132 rozhodol, že zastavuje konanie a žiaden z účastníkov nemá právo na náhradu trov konania. 2. Rozhodnutie o zastavení konania odôvodnil podľa § 96 ods.1, 2 Občianskeho súdneho poriadku (OSP) tým, že navrhovateľ (ďalej len žalobca v zmysle § 60 zákona č. 160/2015 Z.z. Civilný sporový poriadok, ďalej len „CSP“), ktorý sa domáhal voči odporcovi (ďalej len „žalovaný“ v zmysle § 60 CSP) zaplatenia sumy 4.423,65 eura s príslušenstvom, zobral v priebehu konania svoj návrh (žalobu v zmysle § 131 CSP) späť, opatrovník žalovaného a právny zástupca vedľajšieho účastníka vyjadrili so späťvzatím žaloby súhlas, preto konanie zastavil. 3. O trovách konania rozhodol podľa ustanovenia § 146 ods.1 písm. c/ OSP, podľa ktorého žiaden z účastníkov nemá právo na náhradu trov konania podľa jeho výsledku, ak konanie bolo zastavené. 4. Proti tomuto uzneseniu podal vedľajší účastník na strane žalovaného v zákonnej lehote odvolanie v časti výroku o náhrade trov konania z dôvodu, že uznesenie v napadnutej časti o nepriznaní náhrady trov konania vedľajšiemu účastníkovi vychádza z nesprávneho právneho posúdenia veci. 5. Poukázal na to, že vedľajší účastník vstúpil do konania podaním zo dňa 10.06.2013 a vo veci podal vyjadrenie zo dňa 31.10.2014, v ktorom , okrem iného, vzniesol námietku premlčania, ktorú po doručení návrhu na začatie konania a jeho príloh odôvodnil v stanovisku zo dňa 14.07.2015 a následne na to žalobca podaním doručeným súdu dňa 29.07.2015 vzal žalobu späť a žiadal konanie zastaviť. Súd v odôvodnení napadnutého uznesenia konštatuje , že o trovách konania rozhodol podľa § 146 ods.1 písm. c/ Os.p., pretože konanie bolo zastavené. V danej veci bolo potrebné výrok o trovách konania aj medzi hlavnými účastníkmi, aj medzi žalobcom a vedľajším účastníkom odôvodniť ustanovením § 146 ods.2 prvá veta O.s.p., pretože z procesného hľadiska zásadne platí, že zastavenie konania zavinil žalobca. S poukazom na judikatúru ( R 49/1993, uznesenie NS SR z 14.9.2011 sp. zn. 7M Cdo 4/2010 a II: ÚS 281/2011) uviedol, že za neodôvodnený dispozičný úkon (späťvzatie žaloby) musí žalobca znášať dôsledky. Nebolo preukázané, aby žalovaný svojím správaním zapríčinil späťvzatie žaloby, ale na druhej strane žalobca vzal bez akéhokoľvek odôvodnenia žalobu v celom rozsahu späť, čím procesne zavinil zastavenie konania. Žalobca pritom nedosiahol v súdnom konaní to, čo od žalovaného žiadal, preto tento stav je potrebné považovať za jeho procesný neúspech. 6. Vedľajšiemu účastníkovi vznikli v konaní trovy z titulu právneho zastupovania právnym zástupcom podľa vyhl. MS SR č. 655/2004 Z.z. o odmenách a náhradách advokátov za poskytovanie právnych služieb v znení neskorších predpisov. Z procesného hľadiska zásadne platí, že zastavenie konania zavinil žalobca, preto má vedľajší účastník, ktorý v konaní podporoval žalovaného, nárok na náhradu trov konania. Navrhol, aby odvolací súd zmenil uznesenie okresného súdu o trovách tak, že žalobca je povinný zaplatiť vedľajšiemu účastníkovi trovy prvostupňového konania vo výške 608,72 € na účet právneho zástupcu JUDr. E. Y., č.ú. XXXXXXXXXX/XXXX, VS: XXXXXXXX do 3 dní od právoplatnosti uznesenia . Vedľajší účastník si uplatnil aj náhradu trov odvolacieho konania za podané odvolanie vo výške 80,51 €. 7. Žalobca sa písomne vyjadril k odvolaniu konštatujúc, že sa stotožňuje s rozhodnutím súdu, ktorým nepriznal Združeniu na ochranu občana spotrebiteľa HOOS (ďalej len „Združenie“) náhradu trov konania, pretože v danom prípade nemožno hovoriť o trovách účelne vynaložených na uplatnenie alebo bránenie práva. V zmysle § 251 CSP sú trovami konania všetky preukázané, odôvodnené a účelne vynaložené výdavky, ktoré vzniknú v konaní v súvislosti s uplatňovaním alebo bránením práva. Účelnosť je vlastnosť, ktorá sleduje naplnenie cieľa a opodstatnená je v prípade, že vychádza zo zákonných dôvodov a neprekračuje jej medze, pričom by mala byť posudzovaná pri každom úkone právnej služby samostatne. Nárok na náhradu trov právneho zastúpenia však nemožno priznať, ak sa určité procesné podanie nadbytočne opakuje bez uvedenia nových, procesne významných skutočností. Podania Združenia sú abstraktné, všeobecné , bez znalostí prejednávanej veci s automaticky uplatňovanou nedôvodnou námietkou premlčania. 8. Obdobný právny názor vyslovil aj Najvyšší súd SR v rozhodnutí zo dňa 24.03.2015 pod sp. zn. 7 MCdo 15/2014 a právom Združenia na náhradu trov konania sa Najvyšší súd SR zaoberal aj v uznesení zo dňa 19.03.2014, sp. zn. 6 MCdo 5/2013. Združenie na ochranu spotrebiteľa musí byť samé z podstaty svojej existencie schopné poskytnúť právnu pomoc pri súdnych konaniach v spotrebiteľských veciach, keďže jeho účelom je , okrem iného, kolektívna ochrana spotrebiteľov, zastupovanie spotrebiteľov v občianskom súdnom konaní a vstup do spotrebiteľských sporov v pozícii osobitného subjektu podľa § 95 ods.1 CSP. Združenie vstupuje do množstva konaní bez ohľadu na stav konania a vôľu žalovaného, a to oznámením o vstupe do konania, ktoré obsahuje žiadosť o zaslanie žaloby a návrh na priznanie trov konania. Paušálny vstup združenia zastúpeného advokátom v konaní, v ktorých pre vstup nebol žiadny dôvod, iba zbytočne navyšuje trovy konania a navodzuje dojem, že účelom vstupu nebola ochrana práv spotrebiteľa, ale získanie finančných prostriedkov v podobe náhrady trov právneho zastúpenia. 9. Úmyslom zákonodarcu pri umožnení vstupu právnickej osoby do konania, bolo umožniť kvalifikovanú ochranu spotrebiteľa priamo na účel zriadeným subjektom, ktoré budú spôsobilé poskytnúť spotrebiteľovi kvalifikovanú pomoc a ktoré budú v danej oblasti aj materiálne aj personálne vybavené a odborne kompetentné. Poukázal na to, že nepriznaním náhrady trov konania zo strany súdu nedochádza k porušovaniu základného práva na právnu pomoc a rovnosť účastníkov v konaní podľa čl. 47 ods.2 a 3 Ústavy SR, najmä keď trovy konania nie sú účelne vynaložené a nie sú ani v príčinnej súvislosti s procesným postojom Združenia k predmetu konania. Obdobný právny názor vyslovil aj Ústavný súd SR v náleze II. ÚS 78/03. 10. Žalobca navrhol, aby odvolací súd napadnutý výrok o trovách konania preskúmal a v zmysle ustanovenia § 687 ods.1 CSP ho potvrdil. Zároveň si uplatnil trovy konania v odvolacom konaní vo výške 106,90 € s DPH. 11. Krajský súd v Nitre, ako súd odvolací (§ 34 CSP), viazaný dôvodmi a rozsahom odvolania (§ 379, § 380 CSP prejednal odvolanie bez nariadenia odvolacieho pojednávania v zmysle § 385 ods.1 CSP a contrario a dospel k záveru, že uznesenie súdu prvej inštancie v napadnutej časti výroku o trovách konania je potrebné podľa § 389 ods.1 písm. c/ CSP zrušiť a podľa § 391 ods.1 vec vrátiť súdu prvej inštancie na ďalšie konanie a nové rozhodnutie. 12. Podľa § 470 ods.1 CSP ak nie je ustanovené inak, platí tento zákon aj na konania začaté predo dňom nadobudnutia jeho účinnosti. Podľa § 470 ods.2 prvá veta CSP právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované. Podľa § 60 CSP stranami súd žalobca a žalovaný. Podľa § 389 ods.1 písm. c/ CSP odvolací súd rozhodnutie súdu prvej inštancie zruší , len ak súd prvej inštancie v dôsledku nesprávneho právneho posúdenia veci nevykonal navrhované dôkazy, ak nie je účelné doplniť dokazovanie odvolacím súdom. 13. Zákon č. 99/1963 Zb. Občiansky súdny poriadok („OSP“) v znení platnom a účinnom do 1.júla 2016, bol zrušený v § 473 zákona č. 160/2015 Z.z. Civilný sporový poriadok a tento zákon v zmysle § 474 CSP nadobudol účinnosť 1.júla 2016. 14. Civilný sporový poriadok účinný od 1.júla 2016 nepozná inštitút „vedľajší účastník“. V ustanovení § 95 CSP sa nachádza úprava tzv. osobitných subjektov. 15. Podľa § 81 CSP intervenient je ten, kto sa zúčastňuje na konaní popri žalobcovi alebo žalovanom a má právny záujem na výsledku konania. Vstup intervenienta je prípustný počas celého konania (ods.2). V podaní, ktorým vstupuje do konania, musí intervenient okrem všeobecných náležitostí podania uviesť tvrdenia, ktoré odôvodňujú jeho právny záujem na výsledku konania (ods.3). Vstup intervenienta do konania súd oznámi stranám (ods.4). Podľa § 95 ods.1 CSP na ochranu práv strany môže súd aj bez návrhu do konania pribrať orgán verejnej moci, v pôsobnosti ktorého je ochrana základných ľudských práv a slobôd, alebo právnickú osobu, ktorej predmetom činnosti je ochrana práv podľa osobitného predpisu, ak s tým strana, na ochranu práv ktorej má vystupovať, súhlasí. 16. Vedľajší účastník sa netransformoval na intervenienta, avšak ak odvolanie zo strany vedľajšieho účastníka bolo podané do 30.júna 2016, v zmysle ustanovenia § 470 ods.2 CSP účinky podaného odvolania zostávajú zachované. 17. Podľa § 146 ods.1 písm. c/ OSP , ktorý platil a bol účinný v čase rozhodovania súdu prvej inštancie, žiaden z účastníkov nemá právo na náhradu trov konania podľa jeho výsledku, ak konanie bolo zastavené. Podľa odseku 2 tohto ustanovenia ak niektorý z účastníkov zavinil, že konanie sa muselo zastaviť, je povinný uhradiť jeho trovy. Ak sa však pre správanie odporcu vzal späť návrh, ktorý bol podaný dôvodne, je povinný uhradiť trovy konania odporca. Podľa § 151 ods.1 OSP o povinnosti nahradiť trovy konania rozhoduje súd na návrh spravidla v rozhodnutí, ktorým sa konanie končí. Účastník, ktorému sa prisudzuje náhrada trov konania, je povinný trovy konania vyčísliť najneskôr do troch pracovných dní od vyhlásenia tohto rozhodnutia. 18. Ustanovenie § 146 OSP vyjadrovalo výnimku zo zásady náhrady trov konania podľa pomeru úspechu vo veci vyjadrenej v ustanovení § 142 OSP.V ustanovení odseku 1 písm. c) išlo o zastavenie konania z rôznych dôvodov (napríklad podľa § 43, 96, 104, § 106 až 108,§ 111). Pred rozhodnutím o náhrade trov zastaveného konania podľa § 146 ods.1 písm. c/ OSP bolo treba vždy v konkrétnom prípade zvážiť aplikáciu nielen ustanovenia § 146 ods.2 OSP, ale aj ustanovenia § 150 ods.1 OSP, avšak prvostupňový súd sa aplikáciou ustanovenia § 146 ods.2 OSP vôbec nezaoberal. 19. Odvolací súd k tejto veci poznamenáva, že ustanovenie § 146 ods. 2 vyžadovalo zodpovednosť za zavinenie účastníka, ktorého procesný úkon mal za následok zastavenie konania. Otázka zavinenia podľa prvej vety uvedeného ustanovenia sa však hodnotila iba podľa procesného výsledku. Druhá veta tohto ustanovenia je výnimkou z aplikácie § 146 ods. 2 prvá veta. 20. Pri použití ustanovenia § 146 ods. 2 prvá veta OSP bolo treba otázku, či účastník konania zavinil, že konanie muselo byť zastavené, posudzovať podľa procesného výsledku. Ak došlo k zastaveniu konania (napr. podľa ustanovenia § 96 ods. 1 OSP v prípade, keď žalobca vzal účinne späť návrh na začatie konania ( žalobu) , zásadne žiadny z účastníkov (§ 146 ods. 1 písm. c) OSP) nemá právo na náhradu trov konania podľa jeho výsledku. Len výnimočne možno niektorému z účastníkov (§ 146 ods. 2 OSP) uložiť povinnosť uhradiť druhému z účastníkov trovy zastaveného konania, a to podľa prvej vety tohto ustanovenia tomu z účastníkov, ktorý zavinil, že konanie muselo byť zastavené, a podľa druhej vety tohto ustanovenia odporcovi v prípade, ak pre jeho správanie bol vzatý späť návrh, ktorý bol podaný dôvodne ( Pozri Z IV str. 736). 21. K zastaveniu konania teda mohlo dôjsť ( a aj v súčasnosti za platnosti a účinnosti Civilného sporového poriadku môže dôjsť podľa § 144) v dôsledku procesného zavinenia niektorého z účastníkov. Zákon ustanovuje len jeden druh prípadov, a to zastavenie konania v dôsledku späťvzatia návrhu ( žaloby), ku ktorému došlo pre správanie sa žalovaného, pričom žaloba bola podaná dôvodne, a vtedy má žalobca právo na náhradu trov zastaveného konania. Dôvodnosť podania návrhu sa posudzuje procesne a nie je dôležité a rozhodujúce, aký bo bol výsledok konania, keby nedošlo k späťvzatiu žaloby, ale to, že žalovaný splní to, čoho sa od neho žalobca domáha, a len preto vezme žalobca späťžalobu. 22. Ak žalobca vezme žalobu späť a nejde o prípad podľa § 146 ods.2 druhá veta OSP, z procesného hľadiska zásadne platí, že zavinil zastavenie konania, a preto je povinný nahradiť žalovanému trovy konania (Pozri R č. 20/1983). 23. Podľa § 157 ods. 2 OSP bol súd povinný v odôvodnení rozsudku uviesť,, čoho sa navrhovateľ (žalobca) domáhal a z akých dôvodov, ako sa vo veci vyjadril odporca (žalovaný), prípadne iný účastník konania, stručne, jasne a výstižne vysvetliť, ktoré skutočnosti považuje za preukázané a ktoré nie, z ktorých dôkazov vychádzal a akými úvahami sa pri hodnotení dôkazov riadil, prečo nevykonal ďalšie navrhované dôkazy a ako vec právne posúdil. Súd dbá na to, aby odôvodnenie rozsudku bolo presvedčivé. 24. Podľa § 167 ods.2 OSP ak nie je ďalej ustanovené inak, použijú sa na uznesenie primerane ustanovenia o rozsudku. 25. Podľa § 169 ods.1 OSP v písomnom vyhotovení uznesenia sa uvedie, ktorý súd ho vydal, ďalej označenie účastníkov a veci, výrok, odôvodnenie, poučenie o odvolaní a deň a miesto vydania uznesenia. Ak súd rozhodol o vykonateľnosti uznesenia až po jeho právoplatnosti (§ 171 ods.3), uvedie dôvody, pre ktoré viazal vykonateľnosť až na právoplatnosť rozhodnutia. 26. Podľa § 256 ods.1 CSP ak strana procesne zavinila zastavenie konania, súd prizná náhradu trov konania protistrane. Podľa § 256 ods.2 CSP ak strana procesne zavinila trovy konania, ktoré by inak neboli vznikli, prizná náhradu týchto trov protistrane. Podľa § 257 CSP výnimočne súd neprizná náhradu trov konania, ak existujú dôvody hodné osobitného zreteľa. Podľa § 262 ods.1 CSP o nároku na náhradu trov konania rozhodne aj bez návrhu súd v rozhodnutí, ktorým sa konanie končí. O výške náhrady trov konania rozhodne súd prvej inštancie po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník (§ 262 ods.2 CSP). 27. Odôvodnenie rozsudku má obsahovať výklad opodstatnenosti, zákonnosti a spravodlivosti výroku. A jeho účelom je predovšetkým doložiť správnosť rozsudku, pričom je zároveň aj prostriedkom kontroly správnosti postupu súdu pri vydávaní rozhodnutia (R 37/1985). 28. Dôvodom zrušenia súdneho rozhodnutia je vždy nepreskúmateľnosť rozhodnutia v dôsledku jeho nezrozumiteľnosti alebo nedostatku dôvodov. Z odôvodnenia súdneho rozhodnutia musí vždy dostatočným spôsobom vyplývať vzťah medzi skutkovými zisteniami a úvahami pri hodnotení dôkazov a právnymi závermi súdu, aj keď nie je samozrejme potrebné každé rozhodnutie odôvodňovať obsiahlo a dávať odpoveď na každý argument účastníkov konania, čo platí najmä v prípade odôvodnenia uznesenia. 29. Ako už odvolací súd uviedol, z obsahu odôvodnenia výroku napadnutého uznesenia súdu prvého stupňa o náhrade trov konania vyplýva iba to, , že prvostupňový súd svoje napadnuté rozhodnutie o trovách konania odôvodnil podľa § 146 ods.1 písm. c/ OSP, ale už vôbec sa nezaoberal aplikáciou ustanovenia § 146 ods.2 OSP , ani tým, z akého dôvodu došlo k späťvzatiu žaloby (návrhu na začatie konania), čo robí odôvodnenie napadnutého uznesenia v časti výroku o náhrade trov konania nepreskúmateľným. 30. Vzhľadom k uvedeným skutočnostiam odvolací súd rozhodol tak, ako je uvedené v enunciáte tohto uznesenia. Súd prvého stupňa, ktorý je viazaný právnym názorom odvolacieho súdu ( § ) sa v ďalšom konaní bude zaoberať dôvodmi na strane odporkyne pre prípadnú aplikáciou ustanovenia § 150 ods.1 OSP pri rozhodovaní o náhrade trov a až potom rozhodne o náhrade trov konania, vrátane trov tohto odvolacieho konania (§ 224 ods.3 OSP) a svoje rozhodnutie odôvodní tak, aby bolo preskúmateľné. 31. Toto rozhodnutie prijal odvolací senát Krajského súdu v Nitre pomerom hlasov 3 : 0 (§ 393 ods.2 druhá veta CSP a § 3 ods.9 posledná veta zák. č. 757/2004 Z.z. o súdoch a o zmene a doplnení niektorých zákonov) . Poučenie: Proti tomuto uzneseniu nie je prípustné odvolanie. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSNR:2016:4113209655.1 (dáta aktuálne k 14. 11. 2026). Záväzné je znenie zverejnené súdom.




